Nytt redningshelikopter veltet under testkjøring
ARTIKKELEN ER OVER ETT ÅR GAMMEL – Helikopteret har havarert under såkalt bakkekjøring, man har kjørt med motor og rotor i gang. Akkurat hva som har skjedd, vet vi ikke, men det har veltet over på styrbord side under denne testkjøringen, sier Brynjar Stordal, pressevakt ved Forsvarets operative hovedkvarter (FOH), til VG. Det var to personer om bord da ulykken skjedde. Helikopteret av typen AW101 som skal inn i redningstjenestens 330 skvadron kom til Norge på mandag og var ikke i operativ drift. Helikopterne skal erstatte Sea King-modellene.– Det er en alvorlig hendelse, men ingen kom fysisk til skade eller måtte sendes på sykehus, sier Stordal. Det er ikke kjent om hendelsen skyldes menneskelig eller teknisk svikt. Helikopteret har fått materielle skader. Statens havarikommisjon er koblet inn for å klarlegge årsaken. – Helikopteret lå på siden. Jeg så «buken» på det fra veien. Det var en hel bråte med personell der og blålys. Det har vært vind her, men den var jo mye sterkere i natt så det virker rart, sier Ståle Tunheim, et øyenvitne, til VG. Les også: Slik risikerer 330 skvadronen livet hver dag for å redde (VG+)Allerede i juni landet et nytt AW101 på flyplassen utenfor Stavanger, men den gangen var det kun for å vise det fram under Sola Airshow. Når det første helikopteret nå hadde ankommet for godt, skulle det etter planen gjennom et omfattende testprogram, før normal drift i 2018. Noen dager før jul, 20. desember, kommer både justis- og beredskapsminister Per-Willy Amundsen (Frp) og forsvarsminister Frank Bakke-Jensen (H) til Sola for å delta på en offisiell markering der helikopteret skulle vises fram. Innen da skal også helikopter nummer to være på plass, og spørsmålet blir nå om statsrådene får se ett eller to helikoptre i aksjon. Kontrakten om kjøp av 16 nye helikoptre ble inngått i 2013, og de skal fases inn i perioden 2018 til 2020. Sola er først ute og deretter følger Ørland neste år, Banak og Bodø i 2019, deretter Rygge og Florø i 2020. Helikopterne er produsert av selskapet Leonardo, som er det nye navnet til AgustaWestland etter en sammenslåing med moderselskapet. NTB/VG
Det første redningshelikopteret av den nye typen, som ankom Sola tidligere denne uka, har veltet utenfor hangaren.